0535.xml
پاکستان اور چین کے اقتصادی کوریڈور پراجیکٹس دونوں ممالک کے تعلقات کو نئی بلندیوں پر لے جائیں گے،احسن اقبال
اسلام آباد ۔20 اکتوبر (اے پی پی) وفاقی وزیر منصوبہ بندی و ترقی پروفیسر احسن اقبال نے کہا ہے کہ پاکستان اور چین کے اقتصادی کوریڈور پراجیکٹس دونوں ممالک کے تعلقات کو نئی بلندیوں پر لے جائیں گے، ان منصوبوں سے پاکستان کو بڑا فائدہ ہوگا اور بلوچستان کی ترقی کیلئے نئی شاہراہوں کا آغاز ہوگا۔ پیر کو سنٹرل ڈویلپمنٹ ورکنگ پارٹی کے اجلاس کی صدارت کرتے ہوئے انہوں نے سرکاری شعبہ کے ترقیاتی منصوبوں کا جائزہ لیا۔ انہوں نے کہا کہ ریلوے ٹرانسپورٹ کو بہتر بنانے کیلئے پاکستان ریلویز ملک میں بالخصوص بجلی کی ضروریات کیلئے کوئلہ کی ترسیل کیلئے کارگو لوڈ پر توجہ دے کر ریلویز بزنس پلان 2025ء تیار کرے اور مسافروں کی سہولت پر بھی توجہ دے۔ انہوں نے پراجیکٹس سپانسرز کو ہدایت کی ریلویز کو جدید خطوط پر ترقی دینے کیلئے فنی امداد کے جائزہ کیلئے یورپ، جاپان اور چین سے رجوع کیا جائے۔ گوادر کے نئے ہوائی اڈے کے بارے میں انہوں نے کہا کہ نیا گوادر انٹرنیشنل ایئر پورٹ گوادر شہر کو رابطے کیلئے ایک جدید انفراسٹرکچر فراہم کرے گا۔ انہوں نے نیو اسلام آباد ایئرپورٹ کی خامیوں کا نوٹس لیتے ہوئے کہا کہ اس پراجیکٹ میں کوئی غلطیاں نہیں ہونی چاہئیں۔ انہوں نے کہاکہ اربوں روپے مالیت کے نقصان کے ذمہ داروں کے خلاف سول ایوی ایشن اتھارٹی کو کارروائی کرنی چاہیے۔ انہوں نے وزیراعظم کی ہدایت پر ایئرپورٹ کی جلد تکمیل کی ضرورت پر زور دیا۔ اجلاس میں جن دیگر منصوبوں کی منظوری دی گئی، ان میں پارلیمنٹ ہاؤس کی شمسی ذرائع سے توانائی کی ضروریات پورا کرنا، گوادر میں پاک چائنہ ٹیکنیکل اینڈ ووکیشنل انسٹیٹیوٹ، مہران یونیورسٹی آف انجینئرنگ اینڈ ٹیکنالوجی، زیڈ اے بھٹو کیمپس خیبرپور کی ڈویلمپنٹ کی ضروریات، جاوید اظفر کمپیوٹر سنٹر کی اپ گریڈیشن، ٹیکس دہندگان کی سہولت کے مراکز کے فیز ٹو کا قیام، ڈیزل الیکٹرک انجنوں کی تیاری کا منصوبہ شامل ہے۔
APP
21.10.14
0535p.xml
سی ڈی ڈبلیو پی نے 5 ارب سے زائد کے 6 منصوبوں کی منظوری دیدی
اسلام آباد (نمائندہ خصوصی) سی ڈی ڈبلیو پی کے اجلاس میں 5 ارب 65 کروڑ 41 لاکھ روپے لاگت کے حامل 6 منصوبوں کی منظوری دیدی گئی۔ سی ڈی ڈبلیو پی کا اجلاس وفاقی وزیر منصوبہ بندی احسن اقبال کی صدارت میں منعقد ہوا۔وفاقی وزیر احسن اقبال نے اپنے خطاب میں کہا کہ پاک چین اکنامک کوریڈور کے منصوبے سے دونوں ممالک کے تعلقات نئی بلندیوں کو چھونے لگیں گے۔ پاکستان ریلویز مستقبل کی ضروریات کو سامنے رکھتے ہوئے 2025 تک کا ریلوے بزنس پلان تیار کرے۔ گوادر کے نئے ایئرپورٹ کی تعمیر سے گوادر کو جدید انفراسٹرکچر ملے گا۔ انہوں نے اسلام آباد کے نئے ایئرپورٹ کی تعمیر وتاخیر کا نوٹس لیا اور کہا کہ اس ایئرپورٹ میں کی جانے والی غلطیاں گوادر میں نہ دہرائی جائیں۔ سول ایوی ایشن اسلام آباد ایئرپورٹ میں اربوں روپے کے نقصانات کرنے میں ملوث اہلکاروں کے خلاف کارروائی کرے اور سی ڈی ڈبلیو پی کو بھی اس بارے میں بتایا جائے۔ جن منصوبوں کی منظوری دی گئی ہے ان میں پارلیمنٹ ہاؤس کو شمسی توانائی کی فراہمی جس پر 299 ملین روپے لاگت آئے گی کا منصوبہ شامل ہے۔ گوادر میں 984 ملین روپے لاگت سے پاک چین تکنیکی اور ووکیشنل انسٹی ٹیوٹ بنایا جائے گا مہران یونیورسٹی کو ترقی دی جائے گی۔ جاوید اظفر کمپیوٹر سنٹر کو اپ گریڈ کیا جائے گا۔ ٹیکس پیئرز سہولت سنٹر بنائے جائیں گے۔ 2,2 ارب روپے کی لاگت سے 3 ہزار ایچ پی قوت کے ریلوے انجن تیار کئے جائیں گے۔ اجلاس میں گوادر میں 300 بستروں کا پاک چین دوستی ہسپتال تعمیر کرنے اور نئے گوادر ایئرپورٹ کی تعمیر کے منصوبے ایکنک کو بھیج دیئے گئے
nawa-e-waqt
22.10.14